SA man ná 25 jaar in VSA vasgetrekBarrett Preston Busschau. Dié foto is in 1993 geneem. Foto: FBI Barrett Preston Busschau (43), oorspronklik van Suid-Afrika, is ná 25 jaar op vlug Woensdag in die Amerikaanse deelstaat Oregon in hegtenis geneem. Hy is in opdrag van die FBI deur polisiebeamptes van Clackamas in hegtenis geneem nadat hy met ŉ vliegtuig in Portland aangekom het. Busschau is op 27 Julie 1993 in die Clackamas-distrik in Oregon in hegtenis geneem vir die beweerde molestering van vyf meisies, tussen vyf en 15 jaar oud. Busschau was toe vermoedelik 18 jaar oud. Volgens inligting wat deur die FBI uitgereik is, staan Busschau tereg op ŉ reeks aanklagte wat seksuele aanranding, verkragting en sodomie insluit. Busschau is op borgtog vrygelaat hangende die verhoor teen hom, maar het op die vlug geslaan en nie op 4 Oktober 1993 in die hof verskyn soos hy moes nie. ŉ Lasbrief vir sy inhegtenisneming is kort daarna uitgereik. ŉ Kunstenaarsvoorstelling van hoe Barrett Preston Busschau moontlik nou lyk. Skets: FBI Die FBI het gesê Busschau is ŉ Suid-Afrikaner wat as kind na die VSA gereis het en in 1989 permanente verblyfregstatus toegeken is. “Vir ŉ kwarteeu het Busschau daarin geslaag om weg te kruip,” het Renn Cannon, spesiale agent in beheer van die FBI in Oregon, gesê. “Danksy die FBI-agente wat aan die saak gewerk het, die aanklaers en vennootskappe van Oregon tot Suid-Afrika sal Busschau uiteindelik moet antwoord op die bewerings teen hom.” Geen verdere inligting is bekend gemaak oor hoe presies Busschau opgespoor is nie. Die FBI het destyds vermoed hy het na Kalifornië of Panama gereis en toe weer in Suid-Afrika kom woon. Die FBI het ook vroeër ŉ beloning van $10 000 (ongeveer R120 000) aangebied vir inligting wat direk tot Busschau se inhegtenisneming sou lei.